Népművészet Ifjú Mestere

1977-ben, amikor meghirdették a Népművészet Ifjú Mestere díjra

való jelentkezést, nagyon lelkesek voltunk. Több dialektust tudtunk

már muzsikálni, így egyértelmű volt, hogy jelentkezünk. Állítólag

abban az évben szigorították meg a zsűrit, hogy ne kapja meg minden

résztvevő, csak ha tényleg jók. Tinka – Martin György – volt a

zsűri elnöke.

Többfajta zenét kellett muzsikálni, jól is sikerült. Nagy örömünkre,

kiemelve a stílusos játékunkat, megkaptuk a díjat. Augusztus 20-án

adták át a Parlament Vadásztermében, óriási élmény volt. Emlékszem,

háromezer forint járt a kitüntetéssel – abban az időben ez talán

egy havi fizetés volt – és gondolkoztunk, hogy mire költsük. Elhatároztuk,

meghívjuk a Sebő és a Muzsikás együttest egy ebédre a

Bajkál étterembe, hiszen rengeteget segítettek, alakították a pályánkat.

Mindenki annyit ehetett, amennyit akart, tényleg jó kis buli volt,

fenekére is vertünk a pénznek.

Nem sokra rá kiderült, hogy ez a kitüntetés nem elég ahhoz, hogy

hivatalosan, akár pénzért is muzsikáljunk, működési engedély is

kell. Csoportos működési engedélyt csak úgy lehetett szerezni, ha

elmegyünk egy bizottság elé, meghallgatnak, és ők eldöntik, hogy

kaphatunk-e. Az Országos Rendező Irodába mentünk a Vörösmarty

térre, az akkor még létező üvegpalotába. Az ottani zsűri csupa nóta és

slágerszerzőből állt, és nem is tudom, hogyan gondolták, hogy

szakvéleményt mondhatnak a népzenéről.

Amikor beléptünk, már összevont szemöldökkel néztek ránk,

hogy hogyan érkezhetünk ilyen „lisztes” hangszerekkel. Tudni kell

azt is, hogy egymás közt azon versenyeztünk, kinek gyantaporosabb

a hangszere. Soha nem tisztítottuk, mert elterjedt, hogy a hangszer

tetejére ráégett gyanta mélyíti a tónusát a kontrának, és jobb hangja

lesz. Ugyanazt a repertoárt adtuk elő, mint Tinkának, de úgy kirúg-

tak, hogy a lábunk se érte a földet. Stílustalan játék! Nincs zsinóros

gatya. Hol a piros mellény?

Szóval, a magyar nótát játszó cigányzenészekkel kevertek össze,

amikor számunkra pont az volt a lényeg, nehogy azt a stílust, azokat

a dallamokat játsszuk. Nem voltunk szomorúak, inkább nevettünk,

de azért nehezen nyeltük le, hogy egy szakmai zsűri pont a stílusos

játékunkat emeli ki, pár hónapra rá pedig pont ezért dobnak ki.

Mit ad Isten, nem sokkal később meghívást kaptunk a Vörösmarty

téren felállított nagyszínpadra, hogy játsszunk mint a Népművészet

Ifjú Mesterei – persze akkor még pénzt nem fogadhattunk el érte, sőt

egy jó darabig ingyen játszottunk – és közben éppen abból az ablakból

néztek ki, ahonnan kirúgtak minket, és tapsoltak a muzsikánkra,

mint a fene.

Később Porost elhívta a Sebő együttes egy külföldi útra, ahova

csak úgy lehetett menni, ha van az Országos Filharmónia által kiállított

működési engedélye. Ez sokkal értékesebb és magasabb kvalitású

volt, mint az ORI-é. Sebő Feri intézte el Lacinak, és amikor

hazajött, együtt bementünk a Filharmóniához, hogy rákérdezzünk,

hogyan lehet, hogy az együttes prímásának van engedélye, a tagoknak

pedig nincs. Ezt az érvelést elfogadták, így kaptunk egy csoportos

Filharmónia működési engedélyt, beleírva, ki milyen hangszeren

játszik. Én dudára és kontrára kaptam meg. Ez nagy érték volt, megnyíltak

a lehetőségek, útlevelet kaphattunk, utazhattunk külföldre,

szervezhetett a Koncert Igazgatóság turnékat. Elindult a pályánk.

Tovább szépítem a dolgot. Már kezdett kimenni a működési engedély

a divatból, és nem kérték sehol. Éppen egy ügyet intéztem

a Filharmóniánál, és pont abban a szobában érdeklődtem, ahol az

ügyintéző kisasszony az engedélyeket írta, intézte, illetve archiválta

a megmaradt igazolványokat. Beszédbe elegyedtünk és felvetettem

neki, hogy nekem csak csoportos engedélyem van, nem lehetne-e

szólistát is kapni.

– Ezeket már kivonjuk a forgalomból, de van nálam egy utolsó,

olyan, ami az országban csak Kocsis Zoltánnak van. Megírjam? –

kérdezte.

Megírta, azóta is féltve őrzöm, hátha szükség lesz még rá.